መራሕቲ ኣመሪካን ሩስያን ኣበይ ብኣካል ተራኺቦም?
መራሕቲ ኣመሪካን ሩስያን ብኣካል ተራኺቦም
ፕረዚደንት ኣመሪካ ጆ ባይደንን ፕረዚደንት ሩስያ ቭላድሚር ፑቲንን፡ ብቕድሚ ትማሊ 16 ሰነ ኣብ ከተማ ጀኔቫ - ስዊዘርላንድ ብኣካል ተራኺቦም ኣብ ሓያለ ዛዕባታት ከምዝተዘራረቡ ማዕከናት ዜና ዓለም ኣቃሊሐን። ኣብ’ዚ ልዑል ግምት ዝተዋህቦን ንልዕሊ 3 ሰዓታት ዝቐጸለን ቀጥታዊ ዝርርብ፡ ኣብ ጉዳይ ምቊጽጻር ፍርያትን መሸጣን ኣጽዋር፡ ክልቲአን ሃገራት ኣብ ነንሕድሕደን ኣንቢረንኦ ዘለዋ እገዳታት፡ ኣህጉራዊ ርግኣት፡ ከምኡ’ውን ኣብ ካልኦት ጂኦ- ፖለቲካዊ ዛዕባታት ከምእተዘራረቡ ተቓሊሑ።
ክልቲኦም መራሕቲ በብወገኖም ኣብ ዝሃብዎ ጋዜጣዊ መግለጺ፡ ካብ ሓድሕድ ሃገራቶም ሰጒጎሞም ንዝጸንሑ ኣምባሳደራት ብምምላስ፡ ኣብ መንጎ ክልተአን ሃገራት ተፈጢሩ ንዘሎ ምትፍናን ንምህዳእ ከምእተሰማምዑ ኣነጺሮም። ኣብ መንጎ ክልቲአን ሃገራት ተወንዚፉ ዝጸንሐ፡ ንቝጽጽር ፍርያትን መሸጣን ዝተራቐቐ ኣጽዋር፡ ከምኡ’ውን ንሳይበራዊ ጸጥታ ዝምልከት ዝርርባት ዳግም ክበጋገስ’ውን ከምእተረዳድኡ ክልቲኦም መራሕቲ ሓቢሮም። ኣብ’ቲ ርክብ፡ ሚኒስተራት ጉዳያት ወጻኢ ክልቲአን ሃገራት’ውን ተረኺቦም ከም ዝነበሩ እተን ማዕከናት ዜና ዓለም ወሲኸን ጸብጺበን።
ጀኔቫ - ስዊዘርላንድ